ዶክተር ቴድሮስ በምርጫው ቢያሸንፉ ውስብስብ የጤና ችግሮችን መፍታት ይችላሉ -የውጭ ጉዳይ ሚኒስቴር
ዶክተር ቴድሮስ አድሃኖም በተወዳደሩበት የዓለም የጤና ድርጅት ዳይሬክተር ጄኔራልነት ቢያሸንፉ ውስብስብ የጤና ችግሮችን የሚፈቱ ተግባራትን እንደሚያከናውኑ እምነት ተጥሎባቸዋል።ሚኒስቴሩ ባወጣው መግለጫ ዶክተር ቴድሮስ በምርጫው ቢያሸንፉ የአፍሪካም ሆነ የዓለማቀፉ ማህበረሰብ አስቸጋሪና ውስብስብ የጤና ችግሮችን ለመፍታት እንደሚሰሩ አረጋግጧል ።የውጭ ጉዳይ ሚኒስቴር ዶክተር ቴድሮስ የምረጡኝ ቅስቀሳቸውን አጠናክረው መቀጠላቸውን ገልጿል።በአሁኑ ወቅት የአፍሪካ፣ ካሪቢያንና ፓስፊክ ቡድን አባል አገራት ለዶክተር ቴድሮስ ሙሉ ድጋፋቸውን መስጠታቸውንና ሌሎች የደቡብ አሜሪካ፣ እስያና አውሮፓ አባል አገራትም ድምፃቸውን ሊሰጧቸው እንደሚችሉ እንደሚጠበቅም ነው የገለጸው ።ምርጫው ግንቦት 15 ቀን 2009 ዓ.ም በስዊዘርላንድ ዋና ከተማ ጄኔቫ የሚካሄድ ሲሆን ድጋፉን ለማጠናከር የኢትዮጵያ የልዑካን ቡድን በቅርቡ ወደዚያው ያቀናል ብሏል ።በአገር ውስጥና በውጭ የሚገኙ ኢትዮጵያውያንና ትውልደ ኢትዮጵያውያን ለዶክተር ቴድሮስ ድጋፋቸውን እየሰጡ ነው።ዶክተር ቴድሮስ ተወዳዳሪዎቻቸውን በከፍተኛ ነጥብ መብለጥ የቻሉት በአገራቸው በዘርፉ ባስመዘገቡት ውጤት ነው።በተለይም በእናቶችና ሕጻናት ሞት ቅነሳ፣ የወባና የልጅነት ልምሻ በሽታዎችን ከአገሪቷ ለማጥፋት ባደረጉት ያላሰለሰ ጥረት በዓለም አቀፍ ደረጃ ከፍተኛ ተደማጭነትን አግኝተዋል።ዶክተር ቴድሮስ በዚህ ተግባራቸው የተለያዩ ዓለም ዓቀፋዊ ሽልማቶችን ያገኙ ሲሆን፤ ኢትዮጵያ ከልጅነት ልምሻ በሽታ ነጻ እንድትሆን ላበረከቱት አስተዋፅኦ ሮተሪ የተሰኘ ዓለም አቀፍ የበጎ አድራጎት ድርጅት ያበረከተላቸው ሽልማት ተጠቃሽ ነው።በእናቶች ጤና አጠባበቅ ባስገኙት አበረታች ውጤት የተሸለሙ ሲሆን የወባ በሽታ በሕጻናት ላይ የሚያደርሰውን ተፅእኖ አስመልክተው ላካሄዱት ጥናትም እውቅና ተሰጥቷቸዋል።ዶክተር ቴድሮስ በምርጫው ካሸነፉ የመጀመሪያው አፍሪካዊ የዓለም ጤና ድርጅት ዳይሬክተር ጄነራል ይሆናሉ ነው ያለው ።